बद्रीनाथ- जागेश्वर धाम के दर्शन किए, लगाए 'हर हर महादेव' के नारे
Bollywood Actor Akshay Kumar Char Dham Yatra Darshan Photos And Videos - एक्टर अक्षय कुमार इन दिनों चार धाम की यात्रा पर निकले हैं। बीते दिनों केदारनाथ की यात्रा के बाद अब रविवार को खिलाड़ी कुमार बद्रीनाथ धाम और जागेश्वर धाम दर्शन करने पहुंचे
एक्टर अक्षय कुमार इन दिनों चार धाम की यात्रा पर निकले हैं। बीते दिनों केदारनाथ की यात्रा के बाद अब रविवार को खिलाड़ी कुमार बद्रीनाथ धाम और जागेश्वर धाम दर्शन करने पहुंचे। इस दौरान वहां मौजूद भीड़ ने अक्षय को घेर लिया। हालांकि, टाइट सिक्योरिटी के बीच उन्होंने मंदिर में दर्शन किए और वहां पूजा अर्चना की। सोशल मीडिया पर अक्षय की बद्रीनाथ और जागेश्वर धाम की तस्वीरें और वीडियोज बेहद सुर्खियों में हैं।
रविवार सुबह अक्षय ने किए जागेश्वर धाम के दर्शन
रविवार की सुबह अक्षय पहले अल्मोड़ा के प्रसिद्ध जागेश्वर धाम पहुंचे। यहां पूजा करने के बाद खिलाड़ी कुमार ने हर-हर महादेव का जयकारा लगाया । उन्होंने कहा कि जागेश्वर धाम आलौकिक है, उत्तराखंड को यूं ही देवभूमि नहीं कहा जाता। चर्चित वीडियो में अक्षय कुमार ब्लैक आउटफिट में नजर आ रहे हैं। वहीं उन्होंने गले में रुद्राक्ष की माला और माथे पर चंदन का तिलक लगाया हुआ है। और वो सिक्योरिटी के बीच मंदिर परिसर से बाहर निकलते हुए नजर आ रहे हैं।
जागेश्वर धाम की तस्वीर शेयर करते हुए अक्षय ने संस्कृत श्लोक लिखा- जागेश्वर धाम निर्मल शांत और आनंदमय।’ इसके साथ ही अक्षय ने महा मृत्युंजय मंत्र लिखा- ‘ॐ त्र्यम्बकं यजामहे
सुगन्धिं पुष्टिवर्धनम् ।
उर्वारुकमिव बन्धनान्
मृत्योर्मुक्षीय मामृतात् ॥’
हैलीकॉप्टर​​​​​​​ से पहुंचे ब्रद्रीनाथ धाम, मंदिर में की पूजा-अर्चना
जागेश्वर धाम में दर्शन करने के बाद अक्षय बद्रीनाथ धाम दर्शन करने के लिए रवाना हुए। वहां पहुंचकर उन्होंने पूजा-अर्चना की। उन्होंने एक वीडियो शेयर किया, जिसमें वो हैलीकॉप्टर पर बैठे हुए हैं, वहीं आसपास पहाड़ियों और वादियों का खूबसूरत नजारा देखने को मिल रहा है।
वीडियो शेयर करते हुए अक्षय ने लिखा- ‘देवभूमि उत्तराखंड में शूटिंग! श्री बद्रीनाथ धाम के रास्ते में। बिल्कुल अद्भुत, मेरे पास कोई शब्द नहीं है। जय ब्रदी विशाल।’
श्री बदरीनाथ- केदारनाथ मंदिर समिति के मीडिया प्रभारी डा. हरीश गौड़ ने बताया कि अक्षय कुमार ने मंदिर में दर्शन के बाद सिंह द्वार पर तीर्थ यात्रियों का शुक्रिया किया। उन्होंने उत्तराखंड की यात्रा व्यवस्थाओं की सराहना करते हुए कहा कि देवभूमि उत्तराखण्ड आकर खुश हो गये हैं। बता दें कि अक्षय कुमार पिछले कई दिनों से अपनी फिल्म की शूटिंग के लिए उत्तराखंड में हैं। देहरादून, मसूरी और रूड़की में उनकी फिल्म के कुछ दृश्य फिल्माए गए हैं।